Σπίτι για Πέντε

***Σπίτι για Πέντε*** (αγγλ. *Party of Five*) είναι αμερικανική τηλεοπτική δραματική σειρά, την οποία δημιούργησαν οι Κρίστοφερ Κέιζερ και Έιμι Λίπμαν. Η σειρά προβλήθηκε αρχικά στον τηλεοπτικό σταθμό Fox για έξι σεζόν από τις 12 Σεπτεμβρίου 1994 έως τις 3 Μαΐου 2000. Η σειρά περιeλάμβανε ένα καστ με επικεφαλής τους Σκοτ Γουλφ ως Μπέιλι, Μάθιου Φοξ ως Τσάρλι, Νεβ Κάμπελ ως Τζούλια και Λέισι Σαμπέρ ως Κλόντια, που μαζί με τον αδελφό τους Όουεν (τον οποίο υποδύονται αρκετοί ηθοποιοί) αποτελούν πέντε αδέλφια, τα οποία η σειρά ακολουθεί μετά την απώλεια των γονιών τους σε τροχαίο δυστύχημα. Αξιοσημείωτοι συμπρωταγωνιστές ήταν οι Σκοτ Γκράιμς, Πόλα Ντεβίκ, Μάικλ Γκούρτζιαν, Τζέρεμι Λόντον και Τζένιφερ Λαβ Χιούιτ. Ενώ κατηγοριοποιήθηκε ως μια σειρά που απευθύνεται σε εφήβους και νέους ενήλικες, το *Σπίτι για Πέντε* διερεύνησε διάφορα σοβαρά θέματα, όπως η κατάχρηση ουσιών και η ενδοοικογενειακή βία, η εγκυμοσύνη εφήβων, οι ψυχικές ασθένειες, ο καρκίνος και οι μακροπρόθεσμες επιπτώσεις της γονικής απώλειας.

Παρά το γεγονός ότι έλαβε θετικές κριτικές από τηλεοπτικούς κριτικούς μετά το ντεμπούτο της, συμπεριλαμβανομένου του περιοδικού *[[TV Guide]]* που την ονόμασε "The Best Show You're Not Watching" το 1995, η σειρά υπέφερε από χαμηλές τηλεθεάσεις κατά την πρώτη και τη δεύτερη σεζόν της, κατά την οποία προέκυψαν εικασίες ότι σύντομα θα κοβόταν. Το 1996, το *Σπίτι για Πέντε* κέρδισε το Βραβείο Χρυσής Σφαίρας Καλύτερης Τηλεοπτικής Σειράς – Δράμα, κάτι που βοήθησε αισθητά στην τηλεθέαση και στη δημοτικότητά της για το μεγαλύτερο μέρος της υπόλοιπης σειράς. Μια spin-off σειρά με πρωταγωνίστρια τη Χιούιτ έκανε το ντεμπούτο της στο ίδιο κανάλι το 1999, με τον τίτλο *Time of Your Life*, η οποία κόπηκε μετά από μία σεζόν.

## Υπόθεση
Η σειρά, που διαδραματίζεται στο Σαν Φρανσίσκο, επικεντρώνεται στα πέντε αδέλφια Σάλιντζερ (το «πάρτι των πέντε» του τίτλου της σειράς), που μένουν ορφανά αφού οι γονείς τους σκοτώνονται σε αυτοκινητιστικό δυστύχημα που προκλήθηκε από έναν μεθυσμένο οδηγό. Η οικογένεια αποτελείται από τον 24χρονο Τσάρλι, τον μεγαλύτερο αδελφό, έναν ανώριμο γυναικοκατακτητή που δυσκολεύεται να αναλάβει την ευθύνη να είναι ο νέος αρχηγός της οικογένειας, τον 16χρονο Μπέιλι, ο άλλοτε έφηβος-επαναστάτης που αναγκάστηκε να αναλάβει τον ρόλο του υπεύθυνου φροντιστή της οικογένειας και αργότερα στράφηκε στον αλκοολισμό, τη 15χρονη Τζούλια, μια ευαίσθητη έφηβη, την 11χρονη Κλόντια, ένα παιδί-θαύμα μουσικός και το μωρό Όουεν, ηλικίας ενός έτους.

Τα αδέλφια αναλαμβάνουν τη διαχείριση του εστιατορίου της οικογένειάς τους, το Salinger's. Ο Τσάρλι αρχικά εργάζεται ως μπάρμαν και μάνατζερ και αργότερα αναλαμβάνει ο Μπέιλι. Με τα χρόνια, τα αδέλφια Σάλιντζερ αντιμετωπίζουν διάφορες δυσκολίες: τις μακροπρόθεσμες επιπτώσεις της γονικής απώλειας, την προσπάθεια του Μπέιλι να συνέλθει από τον αλκοολισμό, τη διάγνωση του Τσάρλι με καρκίνο και την ενδοοικογενειακή βία που αντιμετωπίζει η Τζούλια στη σχέση της.

Καθώς η σειρά προχωρούσε, οι ρομαντικές σχέσεις έγιναν σημεία πλοκής και νέα μέλη του καστ εντάχθηκαν στη σειρά, συμπεριλαμβανομένης της Τζένιφερ Λαβ Χιούιτ ως Σάρα, κοπέλας του Μπέιλι, του Τζέρεμι Λόντον ως Γκρίφιν, ο «κακός» φίλος και μετέπειτα σύζυγος της Τζούλια και της Πόλα Ντεβίκ ως Κίρστεν, η νταντά του Όουεν, η οποία αναπτύσσει μια σχέση με τον Τσάρλι σε όλη τη σειρά και στην έκτη και τελευταία σεζόν της σειράς παντρεύονται.

## Χαρακτήρες και ρόλοι
### Βασικοί χαρακτήρες
* Σκοτ Γουλφ στον ρόλο του *Μπέιλι Σάλιντζερ* (ηλικία 16-21), ο δεύτερος μεγαλύτερος αδελφός που αναγκάζεται να ωριμάσει γρήγορα αφού μεγάλωσε ως επαναστατημένος έφηβος και να αντιμετωπίσει τη ζωή μετά τον θάνατο των γονιών του.
* Μάθιου Φοξ στον ρόλο του *Τσάρλι Σάλιντζερ* (ηλικία 24–30), ο μεγαλύτερος αδελφός που αγωνίζεται να ζήσει τη δική του ζωή στον απρόθυμο ρόλο του νόμιμου κηδεμόνα των αδελφών του. Ανώριμος και ανασφαλής, παράτησε το πανεπιστήμιο για να βρει τον εαυτό του και σχεδίαζε να εγγραφεί ξανά όταν ο θάνατος των γονιών του τον έκανε νόμιμο κηδεμόνα.
* Νεβ Κάμπελ στον ρόλο της *Τζούλια Σάλιντζερ* (ηλικία 15–20), μία εξαιρετικά ευφυής, συναισθηματικά ευαίσθητη έφηβη που αγωνίζεται να προσαρμοστεί στο να είναι ορφανή και να έχει περισσότερες οικογενειακές ευθύνες.
* Λέισι Σαμπέρ στον ρόλο της *Κλόντια Σάλιντζερ* (ηλικία 11-17), μια ταλαντούχα βιολινίστρια που αγωνίζεται να φτιάξει μια ζωή για τον εαυτό της και επίσης να αντιμετωπίσει το γεγονός ότι είναι ορφανή.
* Αλεξάντερ και Ζάκαρι Άνερτ στον ρόλο του *Όουεν* (πιλοτικό επεισόδιο)

: Μπράντον και Τέιλορ Πόρτερ στον ρόλο του *Όουεν* (βρέφος)
: Άντριου και Στέφαν Κάβαρνο στον ρόλο του *Όουεν* (προσχολική ηλικία)
: Τζέικομπ Σμιθ στον ρόλο του *Όουεν* (παιδί)

### Άλλοι σημαντικοί χαρακτήρες
* Πόλα Ντεβίκ στον ρόλο της *Κίρστεν Μπένετ Σάλιντζερ* (σεζόν 1-2, 5-6,  περιορισμένη συμμετοχή 2-4), μια μεταπτυχιακή φοιτήτρια που προσλαμβάνεται ως νταντά του Όουεν και μπλέκεται ρομαντικά με τον Τσάρλι κατά τη διάρκεια της σειράς, παντρεύονται τελικά στην έκτη σεζόν και μένει έγκυος στο πρώτο τους παιδί στο τέλος της σειράς.
* Μάικλ Γκούτρζιαν στον ρόλο του *Τζάστιν Τόμσον* (2-6, περιορισμένη συμμετοχή σεζόν 1), ο κολλητός της Τζούλια και αργότερα το αγόρι της.
* Σκοτ Γκράιμς στον ρόλο του *Γουίλ Μακόρκλ* (σεζόν 1–2, 6, περιορισμένη συμμετοχή σεζόν 3–5), ο καλύτερος φίλος του Μπέιλι από το γυμνάσιο.
* Τζένιφερ Λαβ Χιούιτ στον ρόλο της *Σάρα Ριβς* (σεζόν 2-6), η ευαίσθητη κοπέλα του Μπέιλι από το γυμνάσιο που παλεύει να βρει τον εαυτό της αφού ανακαλύπτει ότι είναι υιοθετημένη.
* Αλεξόντρα Λι στον ρόλο της *Κάλι Μάρτελ* (σεζον 3), η συγκάτοικος και η κοπέλα του Μπέιλι κατά τη διάρκεια του πρώτου έτους του στο κολέγιο.
* Τζέρεμι Λόντον στον ρόλο του *Γκρίφιν Τσέις Χόλμπρουκ* (σεζόν 4–6, περιορισμένη συμμετοχή σεζόν 2–3), ένας κυκλοθυμικός και προβληματικός έφηβος με τον οποίο η Τζούλια βγαίνει ραντεβού και αργότερα παντρεύεται και χωρίζει. Το χαρακτήρα υποδύθηκε αρχικά ο Τζέιμς Μάρσντεν στο τελευταίο επεισόδιο της πρώτης σεζόν.
* Τζένιφερ Άσπεν στον ρόλο της *Ντάφνι Τζαμπλόνσκι* (σεζόν 6, περιορισμένη συμμετοχή σεζόν 4–5), μία στρίπερ μερικής απασχόλησης που συνδέεται ρομαντικά με τον Τσάρλι και αργότερα αποκτά το μωρό του.

## Παραγωγή
Η πρόεδρος της Fox Entertainment Group, Σάντι Γκρουσόου, ζήτησε μια σειρά ως πιθανή αντικατάσταση της σειράς *[[Χτυποκάρδια στο Μπέβερλι Χιλς]]* (Beverly Hills, 90210), η οποία τότε βρισκόταν στην τέταρτη σεζόν. Η Γκρουσόου δήλωσε ότι *«Ήθελα μια σειρά που θα είχε πολλές από τις ίδιες αξίες που είχε στην αρχή το 'Μπέβερλι Χιλς'. Μια σειρά από εφήβους και για εφήβους. Έριξα την ιδέα μιας ομάδας παιδιών που έχασαν τους γονείς τους σε ένα τραγικό δυστύχημα και ως εκ τούτου αναγκάστηκαν να ωριμάσουν.»* Όταν ο Κρίστοφερ Κέιζερ και η Έιμι Λίπμαν ανέλαβαν τη δημιουργία του πρότζεκτ, δεν τους άρεσε η πιο ανάλαφρη ατμόσφαιρα που είχε ζητήσει το δίκτυο, δηλαδή για μια παρέα εφήβων χωρίς γονείς που έκαναν τρέλες, την οποία ο Κέιζερ παρομοίασε με την ταινία *Μην Πείτε στη Μαμά μου ότι η Μπέιμπι Σίτερ τα Τίναξε* (Don't Tell Mom the Babysitter's Dead, 1991).  Για αυτό αποφάσισαν να δώσουν στη σειρά ένα πιο δραματικό ύφος, όπου οι χαρακτήρες της σειράς έρχονται αντιμέτωποι με τις σοβαρές συνέπειες της ορφάνιας και της ενηλικίωσης. Η παραγωγή της σειράς έγινε από την Columbia Pictures Television και την High Productions. H Columbia Pictures αργότερα απορροφήθηκε από την Columbia TriStar Domestic Television, η οποία σύντομα έγινε Sony Pictures Television.

### Κάστινγκ
Για τον ρόλο του Μπέιλι αρχικά είχε προταθεί ο Τζέρι Ο' Κόνελ, αλλά τελικά ο ηθοποιός αποφάσισε να συμμετάσχει στη σειρά *Sliders: Αιχμάλωτοι σε Άλλη Διάσταση* (Sliders). Ο Σκοτ Γουλφ πέρασε από οντισιόν και πήρε τον ρόλο την ίδια μέρα και ήταν ο πρώτος από τους ηθοποιούς που επιλέχτηκαν. Η Νεβ Κάμπελ, η οποία ζούσε ακόμα στον Καναδά εκείνη την εποχή, πέρασε από οντισιόν για το *Σπίτι για Πέντε* ενώ βρισκόταν στο Λος Άντζελες ψάχνοντας διάφορα πρακτορεία ταλέντων για να την εκπροσωπήσουν. Έκανε δοκιμαστικό μαζί με την τότε συγκάτοικό της Τάρα Στρονγκ, και κατέληξε να κερδίσει τον ρόλο της Τζούλια και να μετακομίσει μόνιμα στο Λος Άντζελες για τη σειρά.

### Τηλεθέαση

## Επεισόδια

## Αποδοχή
### Κριτικές
Η σειρά έλαβε εξαιρετικά κριτικές. Στην ιστοσελίδα Rotten Tomatoes το 85% των κριτικών σχολίασαν θετικά τη σειρά. Η εφημερίδα The New York Times έγραψε *«Ο Κρις Κέιζερ και η Έιμι Λίπμαν καταφέρνουν να φέρουν εις πέρας ένας δύσκολο θέμα κάνοντας τους νεαρούς χαρακτήρες τους αρκετά αξιόπιστους και συμπαθητικούς καθώς αντιμετωπίζουν τα εμπόδια της ενηλικίωσης»* και η εφημερίδα Los Angeles Times έγραψε *"Η σειρά 'Σπίτι για Πέντε' είναι μία από τις καλύτερες νέες σειρές, μια γενικά ευχάριστη δραματική σειρά που σε ελκύει με ικανούς ηθοποιούς και συμπαθητικούς, ευφυείς χαρακτήρες."* Η εφημερίδα The Washington Post ενώ σχολίασε αρνητικά το πιλοτικό επεισόδιο της σειράς, έγραψε *"Ενώ ο πιλότος είναι υπερφορτωμένος, υπάρχει μια σοβαρότητα και μια ειλικρίνεια σχετικά με τη σειρά και τους χαρακτήρες που προσελκύουν το θεατή."*

### Βραβεία

## Παραπομπές


## Εξωτερικοί σύνδεσμοι
* 

Κατηγορία:Αμερικανικές τηλεοπτικές σειρές
Κατηγορία:Τηλεοπτικές σειρές του Fox
Κατηγορία:Αμερικανικές δραματικές τηλεοπτικές σειρές